B.

Pravila kojima se uređuje primjena odredaba Sporazuma o WTO-u 1. U nedostatku odgovarajućeg tumačenja Sporazuma o WTO-u koje usvoji Ministarska konferencija ili Glavno vijeće Svjetske trgovinske organizacije sukladno članku IX. stavku 2. Sporazuma o WTO-u u pogledu odredaba koje se primjenjuju u skladu s člankom 29. stavkom 2. točkom (a), Konferencija o Povelji može usvojiti tumačenje. 2. Zahtjevi za oslobođenje u skladu s člankom 29. stavkom 2. i stavkom 6. točkom (b) podnose se Konferenciji o Povelji koja slijedi, pri obavljanju tih dužnosti, postupke iz članka IX. stavaka 3. i 4. Sporazuma o WTO-u. 3. Za oslobođenja od obveza na snazi u WTO-u smatra se da su na snazi za potrebe članka 29., sve dok su na snazi u WTO-u. 4. Odredbe članka II. GATT-a 1994. koje nisu izuzete od primjene, ne dovodeći u pitanje članak 29. stavke 4., 5. i 7., mijenjaju se kako slijedi: i. svi energetski materijali i proizvodi navedeni u Prilogu EM II. i energetska oprema navedena u Prilogu EQ II., uvezeni iz bilo koje druge ugovorne stranke ili izvezeni u bilo koju drugu ugovornu stranku, također se izuzimaju od svih carina ili davanja bilo koje vrste koja se primjenjuju ili su u vezi s uvozom ili izvozom, koja premašuju ona koji se primjenjuju na dan mirovanja iz članka 29. stavka 6. prve rečenice, ili prema članku 29. stavku 7., ili su takve da se izravno i obvezujuće primjenjuju prema važećem zakonodavstvu na uvoznom ili izvoznom teritoriju na dan iz članka 29. stavka 6. prve rečenice; ii. ništa u članku II. GATT-a 1994. ne sprečava bilo koju ugovornu stranku da u bilo kojem trenutku na uvoz ili izvoz bilo kojeg proizvoda primjenjuje: (a) davanje jednako nekom internom davanju koje se primjenjuje u skladu s odredbama članka III. stavka 2. GATT-a 1994. u odnosu na sličan domaći proizvod ili u odnosu na neki artikl iz kojeg je uvezeni proizvod izrađen ili proizveden u cijelosti ili djelomično; (b) bilo koju antidampinšku ili kompenzacijsku carinu koja se primjenjuje u skladu s odredbama članka VI. GATT-a 1994.; (c) pristojbe ili druga davanja primjerena trošku pruženih usluga; iii. Nijedna ugovorna stranka neće mijenjati svoj način određivanja carinske vrijednosti ili promjene tečajnih valuta tako da umanji obveze u mirovanju predviđene u članku 29. stavcima 6. ili 7.; iv. Ako bilo koja ugovorna stranka formalno ili stvarno ustanovljuje, održava ili odobrava monopol na uvezene ili izvezene energetske materijale ili proizvode iz Priloga EM II. ili u pogledu energetske opreme iz Priloga EQ II., takav se monopol ne može provoditi tako da pruža zaštitu koja prosječno premašuje iznos dopuštene zaštite, prema obvezi u mirovanju predviđenoj u članku 29. stavku 6. ili 7. Odredbama ovog stavka ne ograničavaju se ugovorne stranke da koriste bilo koji oblik pomoći domaćim proizvođačima koji je dopušten ostalim odredbama ovog Ugovora; v. Ako bilo koja ugovorna stranka smatra da druga ugovorna stranka ne postupa s proizvodom na način koji je prema uvjerenju prve ugovorne stranke zamišljen obvezom u mirovanju predviđenom u članku 29. stavku 6. ili 7., ona o tome izravno upozorava drugu ugovornu stranku. Ako se potonja složi da je zamišljeno postupanje bilo onakvo kakvo traži prva ugovorna stranka, ali izjavi da takvo postupanje nije moguće jer je sud ili drugo odgovarajuće tijelo donijelo odluku prema kojoj se dotični proizvod ne može kvalificirati prema tarifnim propisima te ugovorne stranke kako bi mu se omogućio postupanje zamišljeno u ovom Ugovoru, dvije ugovorne stranke zajedno s bilo kojom drugom bitno zainteresiranom ugovornom strankom odmah započinju daljnje pregovore s ciljem kompenzatorne prilagodbe u tom slučaju; vi. (a) Posebne carine i davanja, sadržani u Tarifnoj evidenciji u pogledu ugovornih stranaka članica Međunarodnog monetarnog fonda, i granice prioriteta kod posebnih carina i davanja koje takve ugovorne stranke održavaju, izražavaju se u odgovarajućoj valuti u paritetnoj vrijednosti koju Fond prihvaća ili privremeno priznaje na dan mirovanja iz članka 29. stavka 6. prve rečenice, ili u skladu s člankom 29. stavkom 7. Sukladno tomu, u slučaju smanjenja takve paritetne vrijednosti, uz poštovanje Statuta Međunarodnog monetarnog fonda, za više od dvadeset posto, takve se posebne carine i davanja i granice prioriteta mogu prilagoditi kako bi se uzelo u obzir takvo smanjenje; pod uvjetom da se Konferencija složi da takva prilagođavanja ne umanjuju vrijednost obveze u mirovanju predviđene u članku 29. stavku 6. ili 7. ili drugdje u ovom Ugovoru, podrazumijevajući da su uzeti u obzir svi čimbenici koji bi mogli utjecati na potrebu ili žurnost takvog prilagođavanja; (b) Slične odredbe primjenjuju se na svaku ugovornu stranku koja nije članica Fonda, od dana na koji takva ugovorna stranka postane članicom Fonda ili sklopi posebni sporazum o razmjeni prema članku XV. GATT-a 1994; vii. svaka ugovorna stranka obavješćuje Tajništvo o carinama i davanjima bilo koje vrste koja se primjenjuju na dan mirovanja iz članka 29. stavka 6. prve rečenice. Tajništvo čuva tarifnu evidenciju o carinama i davanjima bilo koje vrste relevantnima za stanje mirovanja carina i davanja bilo koje vrste prema članku 29. stavcima 6. ili 7. 5. Odluka od 26. ožujka 1980. o ‚Uvođenju nevezanog sustava za popise carinskih koncesija’ (BISD 27S/24) ne primjenjuje se prema članku 29. stavku 2. točki (a). Primjenjuju se odgovarajuće odredbe Dogovora o tumačenju članka II. stavka 1. točke (b) GATT-a 1994., ne dovodeći u pitanje članak 29. stavke 4., 5. ili 7., uz sljedeće izmjene: i. Kako bi se osigurala transparentnost zakonskih prava i obveza koje proizlaze iz članka II. stavka 1. točke (b) GATT-a 1994., priroda i razina bilo kojih ‚drugih carina ili davanja’ propisanih za bilo koje energetske materijale i proizvode navedene u Prilogu EM II. ili energetsku opremu navedenu u Prilogu EQ II. u odnosu na njihov uvoz ili izvoz, kako je navedeno u toj odredbi, navode se u tarifnoj evidenciji na razinama koje se primjenjuju na dan stanja mirovanja iz članka 29. stavka 6. prve rečenice, odnosno prema članku 29. stavku 7., za onu tarifnu stavku na koju se primjenjuju. Razumljivo je da se takvim navođenjem ne mijenja zakonski značaj ‚drugih carina ili davanja’; ii. ‚Druge carine ili davanja’ navode se za sve energetske materijale i proizvode navedene u Prilogu EM II. i energetsku opremu navedenu u Prilogu EQ II.; iii. Za bilo koju ugovornu stranku otvorena je mogućnost osporavanja postojanja ‚druge carine ili davanja’ na temelju činjenice da nijedna takva ‚druga carina ili davanje’ nije postojala na dan mirovanja iz članka 29. stavka 6. prve rečenice, ni na odgovarajući dan prema članku 29. stavku 7., za dotičnu stavku, kao ni usklađenost navedene razine bilo koje ‚druge carine ili davanja’ s obvezom o stanju mirovanja predviđenom u članku 29. stavku 6. ili 7., za razdoblje od godinu dana nakon stupanja na snagu izmjene trgovinskih odredaba ovog Ugovora, koje je usvojila Konferencija o Povelji 24. travnja 1998., ili godinu dana nakon što je Tajništvo obaviješteno o razini carina i davanja bilo koje vrste iz članka 29. stavka 6. prve rečenice ili članka 29. stavka 7., ovisno o tome koji je dan kasniji; iv. Navođenjem ‚drugih carina ili davanja’ u tarifnoj evidenciji ne dovodi se u pitanje njihova usklađenost s pravima i obvezama iz GATT-a 1994., osim onih na koje utječe gornja podtočka iii. Sve ugovorne stranke zadržavaju pravo da u bilo kojem trenutku ospore usklađenost bilo koje ‚druge carine ili davanja’ s takvim obvezama; v. ‚Druge carine ili davanja’ izostavljene iz obavijesti Tajništvu ne mogu joj se naknadno dodati te se bilo koja ‚druga carina ili davanje’ navedena na nižoj razini od one koja je prevladavala na primjenjivi dan ne može promijeniti na tu razinu, osim ako se takva dodavanja ili izmjene izvrše u roku od šest mjeseci od obavijesti Tajništvu. 6. Kada se u Sporazumu o WTO-u upućuje na ‚carine upisane u popis’ ili na ‚vezane carine’, one se zamjenjuju s ‚razinom carina i davanja bilo koje vrste dozvoljenih prema članku 29. stavcima od 4. do 8.’ 7. Kad se u Sporazumu o WTO-u navodi dan stupanja na snagu Sporazuma o WTO-u (ili neka analogna fraza) kao referentni dan za neko djelovanje, on se zamjenjuje s danom stupanja na snagu izmjene trgovinskih odredaba ovog Ugovora, usvojene na Konferenciji o Povelji 24. travnja 1998. 8. U pogledu obavješćivanja koje se zahtijeva odredbama primjenjivima sukladno članku 29. stavku 2. točki (a): (a) ugovorne stranke koje nisu članice WTO-a upućuju svoje obavijesti Tajništvu. Tajništvo dostavlja preslike obavijesti svim ugovornim strankama. Obavijesti Tajništvu upućuju se na jednom od vjerodostojnih jezika ovog Ugovora. Dodatna dokumentacija može biti samo na jeziku ugovorne stranke; (b) takvi se zahtjevi ne primjenjuju na ugovorne stranke ovog Ugovora koje su također članice WTO-a, koji predviđa vlastite zahtjeve u vezi s obavješćivanjem. 9. Kada se primjenjuje članak 29. stavak 6. točka (a) ili stavak 6. točka (b), Konferencija o Povelji obavlja sve primjenjive dužnosti koje je Sporazum o WTO-u dodijelio odgovarajućim tijelima u okviru Sporazuma o WTO-u. 10. (a) Tumačenja Sporazuma o WTO-u usvojena na Ministarskoj konferenciji ili Glavnom vijeću WTO-a u skladu s člankom IX. stavkom 2. Sporazuma o WTO-u primjenjuju se u mjeri u kojoj tumače odredbe koje se primjenjuju prema članku 29. stavku 2. točki (a); (b) Izmjene Sporazuma o WTO-u sukladno članku X. Sporazuma o WTO-u koje su obvezujuće za sve članice WTO-a (osim onih iz članka X. stavka 9.), u mjeri u kojoj mijenjaju ili se odnose na odredbe koje se primjenjuju prema članku 29. stavku 2. točki (a), primjenjuju se, osim ako ugovorna stranka od Konferencije o Povelji zahtijeva neprimjenjivanje ili izmjenu takve izmjene. Konferencija o Povelji donosi odluku tročetvrtinskom većinom ugovornih stranaka i određuje dan od kojeg se takva izmjena ne primjenjuje ili mijenja. Zahtjev za neprimjenjivanje ili izmjenu takve izmjene može uključivati i zahtjev da se primjena izmjene suspendira do donošenja odluke Konferencije o Povelji. Zahtjev Konferenciji o Povelji u skladu s ovom točkom podnosi se u roku od šest mjeseci od obavijesti Tajništva o stupanju na snagu izmjene u okviru Sporazuma o WTO-u; (c) Ne primjenjuju se tumačenja, izmjene ili novi instrumenti koje usvoji WTO, osim onih tumačenja i izmjena koje se primjenjuju u skladu s točkama (a) i (b).